L 111/6
ET
Euroopa Liidu Teataja
26.4.2023
(23)
Liidu kliimameetmetes tuleks kasutada uusimaid teadusandmeid.
Seepärast tuleks määruse (EL) 2018/842 kontekstis kasutada Euroopa Parlamendi ja nõukogu määruse (EÜ) nr 401/2009 (16) artikli 10a alusel loodud kliimamuutusi käsitleva Euroopa teadusnõukogu nõuandeid.
(24)
Pidades silmas, et määrusega (EL) 2018/841 nähakse alates 2026. aastast ette rangem nõuete täitmise kord, on asjakohane kaotada aastatel 2026–2030 iga liikmesriigi LULUCFi sektoris tekkinud ja sidumist ületava kasvuhoonegaaside heite mahaarvamine.
Seepärast tuleks määruse (EL) 2018/842 artikli 9 lõiget 2 vastavalt muuta.
(25)
On asjakohane, et määruse (EL) 2018/842 läbivaatamisel 2024. aastal võetakse arvesse määruse (EL) 2021/1119 kohaseid liidu kasvuhoonegaaside heite vähendamise eesmärke, liidu pühendumust Pariisi kokkuleppe eesmärkidele ja kõiki ÜRO kliimamuutuste raamkonventsiooni osaliste konverentsidest tulenevaid asjakohaseid kohustusi.
Lisaks peaks see läbivaatamine hõlmama kasvuhoonegaaside heite vähendamise trajektoori, mis on kooskõlas määruse (EL) 2021/1119 kohase siduva eesmärgiga saavutada liidus 2050. aastaks kliimaneutraalsus.
(26)
Enam kui 20 % liidu kasvuhoonegaaside heitest moodustab muude kasvuhoonegaaside kui CO2 (nt metaan, dilämmastikoksiid ja fluoritud gaasid) heide.
Muude kasvuhoonegaaside kui CO2 heide on hõlmatud määrusega (EL) 2018/842 ja seega on see tingimata osa meetmetest, mida liikmesriigid kehtestavad, et täita käesoleva määruse alusel 2030. aastaks seatud suuremad kasvuhoonegaaside heite vähendamise eesmärgid.
Liikmesriigid peavad esitama komisjonile 30. juuniks 2023 oma lõimitud riiklike energia- ja kliimakavade ajakohastatud versioonide projektid.
Komisjon annab välja sellekohased suunised, sealhulgas selleks, et innustada liikmesriike kehtestama eesmärke ja poliitikameetmeid metaaniheite vähendamiseks.
Samuti peavad liikmesriigid hindama, kas nende ühise põllumajanduspoliitika strateegiakavad tuleks läbi vaadata, et kajastada suuremaid eesmärke, mis tulenevad määruse (EL) 2018/842 muutmisest käesoleva määrusega.
Komisjon lisab määruse (EL) 2018/1999 artikli 29 lõike 5 kohastesse iga-aastastesse aruannetesse teabe tulemuste kohta, mis on saadud muude kasvuhoonegaaside kui CO2 heitega seotud liidu ja liikmesriikide jõupingutuste kombineerimisel.
Samuti peab komisjon hindama lõimitud riiklike energia- ja kliimakavade projekte ja võib anda soovitusi liikmesriikidele, kes ei tee piisavaid edusamme.
Komisjon hindab määruse (EL) 2018/841 läbivaatamise raames põllumajandusest tuleneva kasvuhoonegaaside heite praeguseid suundumusi ja tulevikuprognoose ning regulatiivseid võimalusi, et tagada nende kooskõla eesmärgiga vähendada pikas perspektiivis kasvuhoonegaaside heidet kõigis majandussektorites kooskõlas määruses (EL) 2021/1119 sätestatud liidu kliimaneutraalsuse eesmärgi ja liidu kliimaalaste vahe-eesmärkidega.
Määruse (EL) 2018/842 läbivaatamisel hindab komisjon, kuidas kõik kõnealuse määrusega hõlmatud sektorid aitavad kaasa kasvuhoonegaaside heite vähendamisele, sealhulgas eelkõige muude kasvuhoonegaaside kui CO2 heite vähendamisele, ka muudes sektorites peale põllumajanduse.
(27)
Kuna käesoleva määruse eesmärke, nimelt kohandada kooskõlas määrusega (EL) 2021/1119 liikmesriikide kohustusi vähima nõutava panuse osas aastateks 2021–2030, et saavutada liidu eesmärk vähendada kasvuhoonegaaside heidet ning aidata saavutada Pariisi kokkuleppe eesmärke, ei suuda liikmesriigid piisavalt saavutada, küll aga saab neid meetme ulatuse ja toime tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega.
Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärkide saavutamiseks vajalikust kaugemale.
(28)
Seepärast tuleks määrusi (EL) 2018/842 ja (EL) 2018/1999 vastavalt muuta,
(16) Euroopa Parlamendi ja nõukogu 23. aprilli 2009. aasta määrus (EÜ) nr 401/2009 Euroopa Keskkonnaameti ja Euroopa keskkonnateabe- ja -vaatlusvõrgu kohta (ELT L 126, 21.5.2009, lk 13).